***Skabelon til afdelingsvedtægter for afdelinger under FAKK.***

***Denne skabelon er tænkt som et forslag på tilretning af afdelingsvedtægter.***

***Vær især obs på: tilhørsforhold, tegningsret og opløsning af afdeling. Det er vigtigt at den enkelte afdeling tilpasser egne vedtægter til det ønskede. I tvivlstilfælde kontakt gerne forbundet.***

***Husk også at de vedtagne vedtægter skal til godkendelse i forretningsudvalget.***

Vedtægter for FAKK Ringkøbing afdeling

§1.

Foreningens navn er: Forbundet af Kirke- og kirkegårdsansatte Ringkøbing afdeling (herefter benævnt afdelingen) under Forbundet af Kirke- og kirkegårdsansatte (herefter benævnt FAKK), der er en del af Serviceforbundet.

Afdelingen er stiftet i 1935

§2.

Afdelingens hjemsted er den til enhver tid fungerende formands bopæl.

§3.

Medlemsforhold

Som aktivt medlem kan optages enhver graver/kirkegårdsleder som er ansat indenfor de provstier afdelingen dækker, og hun/han er valgbar til alle bestyrelsesposter i afdelingen.

Ind- og udmeldelser sker gennem Forbundet af Kirke- og kirkegårdsansattes sekretariat, eller elektronisk.

Restance ud over 7 ugers kontingent kan medføre at bestyrelsen beslutter at medlemsforholdet bringes til ophør.

Ved evt. genindmeldelse betales tidligere restancer.

I tilfælde af uoverensstemmelse mellem et medlem og dennes arbejdsgiver eller andre ansatte, bør vedkommende meddele dette til provstitillidsrepræsentanten, eller afdelingsformanden. Der tages herefter stilling til hvem der skal mægle i striden.

§4.

Ved indmeldelse i afdelingen modtager det nye medlem afdelingens vedtægter.

Medlemsforholdet træder i kraft på den dato der fremgår af indmeldelsen.

§5.

Kontingent til afdelingen for aktive medlemmer fastsættes på den årlige generalforsamling. Kontingent for faglige seniorer fastsættes af Serviceforbundets hovedbestyrelse.

§6.

Generalforsamlingen er afdelingens højeste myndighed.

Generalforsamlingen afholdes hvert år i februar / marts mdr.

Indkaldelse skal ske til alle medlemmer senest 14 dage før afholdelsen. Indkaldelsen kan foregå elektronisk pr. e-mail.

Regnskabet skal udsendes i revideret stand sammen med indkaldelsen til generalforsamlingen.

Regnskabsåret følger kalenderåret.

Generalforsamlingen er beslutningsdygtig uanset de fremmødtes antal, ved almindeligt stemmeflertal.

Der kan ikke stemmes pr. brev.

Bestyrelsen består af formanden og 6 medlemmer.

Formanden vælges af generalforsamlingen for 1 år ad gangen.

Der vælges 3 bestyrelsesmedlemmer hvert år, for en periode på 2 år. Der afgår skiftevis 3 bestyrelsesmedlemmer hvert år.

Der vælges 1 bestyrelsessuppleanter hvert år, for en periode på 1 år.

Der er 2 revisorer i afdelingen. Der vælges hvert år 1 revisor for 2 år, således at revisorerne afgår på skift hvert andet år.

Der vælges hvert år 1 revisorsuppleant, for en 1-årig periode.

Generalforsamlingens dagsorden:

1. Velkomst
2. Valg af 1 dirigent, samt 2 stemmetællere.
3. Formandens beretning. Til godkendelse.
4. Regnskab i revideret stand. Til godkendelse.
5. Indkomne forslag. Skal være formanden i hænde senest 8 dage før generalforsamlingen.
6. Fastsættelse af kontingent
7. valg af formand for 1 år.
8. Valg af 3 bestyrelsesmedlemmer for 2 år.
9. Valg af 1 bestyrelsessuppleant for 1 år.
10. Valg af 1 revisor for 2 år.
11. Valg af revisorsuppleant for 1 år.
12. Evt.

§7.

En ekstraordinær generalforsamling kan indkaldes når bestyrelsen finder det nødvendigt, eller når 25 % af medlemmerne ønsker det. Ekstraordinær generalforsamling skal indkaldes med mindst 14 dages varsel.

§8.

Hvis et medlem af bestyrelsen, uden afbud, forsømmer sin mødepligt til 2 på hinanden følgende bestyrelsesmøder, udtræder vedkommende automatisk af bestyrelsen, og afløses af suppleanten.

§9.

Afdelingens bestyrelse fastsætter selv forretningsorden og diæter. Bestyrelsen konstituerer sig selv med valg af næstformand, kasserer og sekretær.

Bestyrelsen kan beslutte at et ikke-bestyrelsesmedlem vælges som kasserer.

Afdelingen tegnes af Formanden

Formanden og næstformanden er i forening underskriftsberettigede.

Til FAKK’s delegeretmøde vælger bestyrelsen det antal delegerede som afdelingen er berettiget til efter FAKK’s vedtægter.

§10

Hvis et medlem ekskluderes af afdelingen, tages der beslutning i afdelingsbestyrelsen eller FAKK, inden genoptagelse kan finde sted.

§11.

I henhold til FAKK’s vedtægter kan afdelingen udnævne æresmedlemmer.

§12.

Hvis ikke andet er anført er FAKK’s vedtægter gældende.

§13.

Ændringer af denne vedtægt kan ske ved almindeligt stemmeflertal på afdelingens generalforsamling, og disse meddeles herefter Hovedforbundet.

Bestemmelser i denne vedtægt må ikke stride mod FAKK og Serviceforbundets vedtægter.

§14.

Beslutning om opløsning af afdelingen skal vedtages på 2 på hinanden følgende generalforsamlinger, med mindst 21 dages mellemrum, med mindst 2/3 af de på generalforsamlingen afgivne stemmer og med mindst samme majoritet af samtlige stemmeberettigede blandt afdelingens medlemmer ved efterfølgende urafstemning. (en tilpasning i forhold til §1. e. i Serviceforbundets vedtægt)

Opløses afdelingen tilfalder afdelingens midler FAKK. (en tilpasning i forhold til §1. e. i Serviceforbundets vedtægt)

Således vedtaget på generalforsamlingen d.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Afdelingsformand Dirigent